የመሬት ሊዝ አዋጅ ኪራይ ሰብሳቢነትን ለመታገል ከፍተኛ ሚና መጫወቱን  ቢሮዉ አስታወቀ
በከተማ መሬት የሚስተዋለውን የኪራይ ሰብሳቢነት በር በመዝጋትና የህዝቡን የልማትና የመልካም አስተዳደር ችግሮች በመፍታት በኩል የመሬት ሊዝ አዋጅ ከፍተኛ ሚና መጫወቱን የደቡብ ክልሉ ከተማ ልማትና ቤቶች ቢሮ አስታወቀ፡፡
በመሬት ሊዝ አዋጁ ላይ በተለያዩ ክላስተሮች ሲካሄድ የቆየው ውይይት በወልቂጤ ከተማ ስኬታማ በሆነ መልኩ መጠናቀቁ ተመልክቷል፡፡
ተግባራዊ መሆን ከጀመረ 5 ዓመታትን ያስቆጠረውና ለ3ኛ ጊዜ የተሻሻለው የመሬት ሊዝ አዋጅ ቁጥር 721/2004 ፣ከተሞች በተረጋጋ ሁኔታ መሬት እንዲያቀርቡ ያስቻለ፣የልማትና የመልካም አስተዳደር ችግሮችን የፈታና የዜጎችን ፍትሃዊ ተጠቃሚነትን ያረጋገጠ ነው ሲሉ የክልሉ ከተማ ልማትና ቤቶች ቢሮ ም/ቢሮ ኃላፊና የመሬት ልማት ማኔጅመንት ዳይሬክቶሬት ዳይሬክተር አቶ ታደለ ወ/ሚካኤል ተናግረዋል፡፡፡በሀገሪቱ የመሬት ሊዝ አዋጅ ተግባራዊ መሆን ከጀመረ 23 ዓመታትን አስቆጥሯል፡፡ በእነዚህ አመታትም 3 የሕግ ማዕቀፎችን በማዘጋጀት ተግባራዊ እየተደረገ ይገኛል፡፡
ም/ቢሮ ኃላፊው አያይዘውም በመሬት ዘርፍ ስራው ላይ ስር ሰዶ የቆየውን ኪራይ ሰብሳቢነት በከፍተኛ ደረጃ እንዲቀንስ፣ዘርፉ በስርዓት እንዲመራና ውስን የሆነው የከተማ መሬ ሀብት በአግባቡ ልማት ላይ እንዲውል ያስቻለ መሆኑንና ክፍተቶች እንደነበሩትም ጠቁመዋል፡፡
በህግና በአፈፃፀም ወቅት የታዩ ክፍተቶችን ለመሙላት፣የሊዝ አዋጅ ያላካተታቸውንና ወቅቱ የፈጠራቸውን የልማት ጥያቄዎች ምላሽ ለመስጠት አዋጁን ማሻሻል አስፈልጓል ብለዋል፡፡
በማሻሻያ አዋጁ ላይ በፌደራል፣በክልል፣በዞኖችና ከተማ አስተዳደሮች በሚገኙ ባለድርሻ አካላት ውይይት የተደረገ ሲሆን አዋጁን የበለጠ ለማዳበር ህዝቡ ወሳኝ በመሆኑ እንዲሳተፉበት ተደርጓል፡፡
በቀረበው ረቂቅ ሰነድ ላይ ውይይት ለማካሄድ የተገኙት አስተያየት ሰጭዎች መሬት ወስደው ማልማት በማይችሉት አካላት ላይ በሚወሰደው እርምጃ፣ከካሳ ክፍያ፣በፀጥታ ችግር ወቅት የተፈጠሩ ህገወጥ ስራዎችን ስርዓት ከማስያዝ፣በከተማና ገጠር ድንበር አካባቢ ባሉት የማስፋፊያ ስራዎች አካባቢ የሚፈጠሩ ህገወጥ ተግባራትን ከመከላከል፣ከጨረታ ሰነድ ጋር ተያይዞ የሚከፈለው ክፍያ ለመኖሪያና ለንግድ ተብሎ ከመለየት፣አርሶ አደሩና አርብቶ አደሩን ዘላቂ ህይወት እንዲኖረው ከማድረግ ጋር ተያይዞ አዋጁ በዋናነት ሊመለከታቸው ይገባል ብለዋል፡፡
በመድረኩም በግብአትነት ከቀረቡት ሀሳቦች በተጨማሪ አስፈላጊ በሆኑ ጉዳዮች ላይ ሰፊ ምላሽና ማብራሪያ እንደተሰጠ ጠቁመዋል፡፡
 